Bell 412

Bell 412 er et helikopter produsert av Bell Helicopter Textron. Modellen er en videreutvikling av Bell 212, som igjen var basert på UH-1 helikopteret, også kalt Huey, som fløy for første gang allerede på slutten av 1950-tallet. Huey ble berømt gjennom sin fremtredende rolle under krigføringen i Vietnam på 1960- og 1970-tallet. Forskjellen fra Huey som er et enmotors helikopter, til Bell 212 er at den fikk to motorer. Forskjellen fra Bell 212 videre til Bell 412 er hovedsakelig en 4-blads hovedrotor i komposittmaterialer. Helikopteret er i utgangspunktet sivilt og er solgt til mange sivile operatører. Like fullt har også mange militære enheter anskaffet helikopteret. 

Bell 412 kan ta inntil 13 passasjerer i tillegg til mannskapet.

Konstruksjon og utvikling 
Grunnmodellen 412 ble utviklet videre til 412SP (Special Performance), som hadde større drivstoffkapasitet, større startmasse og flere muligheter for setekonfigurasjon. I 1991 kom 412HP (High Performance) modellen med blant annet forbedret hovedgirboks. Modellen som produseres nå er 412EP (Enhanced Performance), som blant annet er utstyrt med fullverdig autopilot.

Norske forhold 

Det norske Luftforsvaret har totalt mottatt 19 Bell 412SP Arapaho-maskiner fordelt på to skvadroner – 339 skvadron på Bardufoss (12 maskiner) og 720 skvadron på Rygge (6 maskiner). Et helikopter gikk tapt i 1988, CN:33130. I det norske Forsvaret brukes Bell 412 primært til taktisk transportstøtte til Hæren. Helikopteret brukes også til VIP- og ambulanseflyging, samt søk- og redningsoppdrag. Det norske Forsvaret opererer Bell 412 med en tomannsbesetning bestående av flyger og maskinist (som sitter i venstre sete i cockpit).

En Bell 412SP Arapaho-maskin (CN:33130) ble bygget hos Bell Helicopter Textron i Texas i 1987, mens 18 Bell 412SP (CN: 33139 – 33149 og 33161 – 33167) ble bygget av Helikopter Service på Sola ved Stavanger på lisens fra Bell Helicopter Textron for Luftforsvaret i perioden 1986 til 1990.
Det siste helikopteret ble overlevert til Luftforsvarets Forsyningskommando (LFK) den 29. oktober 1990. 6 Bell 412SP ble i 2010 modifisert til Bell 412HP standard.
De norske Bell 412-maskinene har deltatt i flere internasjonale operasjoner: FN i Bosnia, NATO i Kosovo (to ganger) og ISAF i Afghanistan, noe som gjør denne maskinen til det mest brukte norske luftfartøy i krigssituasjoner siden annen verdenskrig. Bell 412 er forøvrig det første norske helikopteret med bevæpning etter at helikoptre ble innført i Luftforsvaret i 1953. 
Vedlikehold av de norske Bell 412-maskinene skjer på Bardufoss og Rygge.

Bell 412-helikoptrene har i nyere tid blitt utstyrt med M134 Minigun, et gatlingvåpen i kaliber 7,62 mm.

Tekniske data 

Bell 412 SP Arapaho
 Motorer: 2 stk Pratt & Whitney PT6T-3B turboshaft-motorer på tilsammen 1 800 hestekrefter
 Antall rotorblad: 4
 Toppfart: 140 knop (259 km/t)
 Marsjfart: 120 knop (222 km/t)
 Maks flyhøyde: ca. 20 000 ft (6 100 m)
 Tommasse: 3 079 kg
 Maks startmasse: 5 397 kg 
 Maks. flytid: ca. 3 1/2 time. 4 1/2 time med ekstra drivstofftank.

Modeller 

Bell 412 Utstyrstransport-helikopter.
Bell 412EP Modell  med forbedret ytelse.
Bell 412HP Modell med mer motorkraft.
Bell 412SP Spesialversjon.
Military 412 Væpnet militær versjon.
CH-146 Griffon Utstyrstransport-helikopter for det canadiske forsvar.
Bell Griffin HT1 Avansert treningshelikopter basert på 412EP Bell.
Bell Griffin HAR2 Søk- og redningshelikopter basert på 412EP Bell, som drives av 84 Squadron RAF siden 2003 på RAF Akrotiri i Kypros.
Agusta-Bell AB 412 Sivil nyttetransport-versjon, bygget på lisens i Italia av Agusta
Agusta-Bell AB 412EP Italienskbygget versjon av Bell 412EP.
Agusta-Bell AB 412 Grifone Militær transportmodell, bygget på lisens i Italia av Agusta.
Agusta-Bell AB 412 CRESO Italienskbygget versjon, utstyrt med en bakkeovervåkningsradar.
NBell 412 IPTNs lisensierte utgave av Bell 412

Referanser

Eksterne lenker 
 

 Luftforsvarets faktaside
 Faktaside på Forsvarets nye nettsider 

Helikoptre
Utstyr brukt av Luftforsvaret
412